Stjernerne drysser ned over hende og ligeledes de pæne ord. Laura Mo udgav den 12. marts sit andet album "Motel" og det er blevet taget pænt imod af anmelderne. Hun har blandt andet fået fem stjerner af BT, som siger: - Det er måske ikke alle, der umiddelbart vil falde for Laura Mos stemme, der lyder som en ekstra lys version af Annisettes. Men når materialet er af så høj kvalitet, så kan kun et skarn for alvor brokke sig. Af musikbladet Gaffa får den nordjyske sangerinde fire stjerner. - En dragende undersøgen af livets og hjertets mange motelophold. Og af Fyens Stifttidende har hun også fået fire stjerner. - Et album med smuk poesi og en vokal, der tør tage bivejene ud til de mest skæve moteller.
Den unge sangerinde Laura Mo får pæne ord med på vejen for sit nye album "Motel".